da en en en fr de da id da nb da da da da da da nb da da de en da da da da da en en
De Gamle sluttede turneringen flot af med en sejr over AB - Svanholm Cricketklub
Onsdag d. 26. august 2009 kl. 22:07 af Henrik Pfaff
Efter sidste uges forsmædelige nederlag til Køge, der oprindelig var programsat til at være årets sidste turneringskamp, var alle opsat på at få revanche. At det så skulle gå ud over AB, skyldtes at den oprindelige var blevet udsat, da AB havde haft svært ved at stille hold.
Te Captain havde tilsyneladende opgivet alt håb om at vinde lodtrækningen, så det lykkedes ham at besnakke AB’s anfører Bent Rossen, således at vi skulle til gærdet først, formentlig med et argument om, at vi ikke lige fra kampens start kunne stille fuldtalligt op. At alle vi andre kender Klaus Frederiksens mødetidspunkter (han siger, han har SÅ travlt – den stakkels mand), behøver vi jo ikke ligefrem at oplyse om.
Og med regnskabsfører-makkerparret Martin Jørgensen og Peter Hargreaves på plads ved ringside sendte vi Allan Majgaard (29*) og Morten Petersson (8) ind for at åbne. Om Morten mente, at de øvrige gærdespillere også skulle have en chance, vides ikke helt med sikkerhed. Men lidt for hurtigt forlod han gærdet bowlet ud på klassikeren ”en yorker” lige ned i legpinden. Men hvad betyder det, når der sidder masser af tungt skyts på sidelinjen? Ind med Allan From (28*), han kan bare det der med at skynde sig ind og skynde sig hurtigt ud igen – gad vide om han overhovedet kan lide at stå ved gærdet? – sammen med Kenneth Schwaner-Hansen (25*), der i sit afsluttende forsøg satsede på en firer, men helt usportsligt blev stoppet ved grænsen til en ener. Herefter blev der plads til Michael Petersson (28*), der ser ud til at have fundet sit gamle boldøje igen, samt Finn Nistrup (0), der skuffende måtte forlade scenen (den var ikke DIN, Finn) med et sjældent æg. Klaus Frederiksen (6) havde 2 gok i sækken, så sidstegærdet Flemming Søegaard (0*) kunne komme ind og få en velfortjent not out til mammutten. Og selv om kampen var aftalt til 2x20 overs, lykkedes det alligevel for os at være all out før tid med 145 på tavlen.
Det var hermed op til vores kastere at holde AB under en score på 7 pr. over, hvilket da også lykkedes pænt for vore 2 åbningskastere Flemming (0 for 20) og Klaus (0 for 35), således at der efter deres 10 overs stod 58 på tavlen. Det betød, at scoren herefter hed ca. 9 pr. over, og Te Captain mente nu, at storebror Michael (0 for 12) kunne få sig et par hurtige gærder med den berømte supertørre off-cutter. Men hverken han eller Allan M. (0 for 36) havde dette held, så det var nu op til Allan F. (0 for 9) om vi skulle have gærder overhovedet i denne kamp. Og som det ses af tallene, så lykkedes det absolut ikke (selv ikke en løbet ud kunne vi snige os til). Hermed forlod vi på en måde beskæmmet banen, selv om vi havde vundet kampen. Hvornår vi sidst havde spillet en kamp uden at tage gærder, vides i skrivende stund ikke præcist, men mon ikke Te Captain vil være i stand til at få opklaret dette mysterium, som var det store samtaleemne senere i baren.
Og apropos baren så skulle vi igen have ganen vederkvæget med det efterhånden så berømte (i hvert fald i Old Boys-kredse) krus skummende kolde øl efter en passende afvaskning i badet, selv om vandmængderne fra bruserne ikke er noget at råbe hurra for. Det var i hvert fald tiltrængt på denne skønne varme sensommerdag, hvor nogen, så vidt vides, fik lidt sved på kroppen.
Nu er så kun Forty’s afsluttende stævne tilbage, som afvikles næste mandag på Svanholm Park og Solvangsparken i Glostrup (afhængig af om græspitchen kan blive klar), hvor programmet indtil videre hedder et finaleopgør mellem Svanholm og Køge, hvor vi som bekendt har en kraftig revanche til gode. De to øvrige kampe er Glostrup mod AB i Glostrup og Ringsted/Ishøj - KB/Soraner/Frem på Svanholm. Alle med kampstart klokken 17.00. Så vel mødt på næste mandag.
Svanholm 145 for 3 på 17.3 overs
AB 118 for 0 på 20 overs
Fra den svedende referent